ТАЛДАМАЛЫҚ АНЫҚТАМА
Амангелді ауданы бойынша жергілікті атқарушы органдардың мемлекеттік мекемелері мен ведомстволық бағынысты ұйымдарында жүргізілген сыбайлас жемқорлық тәуекелдеріне ішкі талдау қорытындылары туралы

Амангелді ауданы						2026 жылғы 05 қазан

Қазақстан Республикасының 2015 жылғы 18 қарашадағы «Сыбайлас жемқорлыққа қарсы іс-қимыл туралы» Заңының 8-бабының 5-тармағына, Қазақстан Республикасы Сыбайлас жемқорлыққа қарсы іс-қимыл агенттігі Төрағасының 2023 жылғы 16 қаңтардағы №21 бұйрығымен бекітілген Сыбайлас жемқорлық тәуекелдеріне ішкі талдау жүргізудің үлгілік қағидаларына және Агенттік Төрағасының (Сыбайлас жемқорлыққа қарсы қызметтің) 2022 жылғы 30 желтоқсандағы №488 бұйрығымен бекітілген әдістемелік ұсынымдарға сәйкес Амангелді ауданының жергілікті атқарушы органдарына қарасты мемлекеттік мекемелер мен ұйымдарда сыбайлас жемқорлық тәуекелдеріне ішкі талдау жүргізілді.
Барлығы 20 ішкі талдау жүргізілді, қамту көрсеткіші – 100%.
Сыбайлас жемқорлық тәуекелдеріне ішкі талдаудың (бұдан әрі – Талдау) объектісі Амангелді ауданының жергілікті атқарушы органдарына қарасты мемлекеттік мекемелердің, аудан, ауылдар мен ауылдық округтер әкімдері аппараттарының және ведомстволық бағынысты ұйымдардың қызметі болды.
Талдау мемлекеттік мекемелер мен ведомстволық бағынысты ұйымдар басшыларының бұйрықтары, ауылдар мен ауылдық округтер әкімдерінің өкімдері негізінде жүргізілді.
Талдау Амангелді ауданы әкімінің 2026 жылғы 24 ақпандағы №60-ө өкімімен бекітілген кестеге сәйкес мерзімде жүргізілді.
Сыбайлас жемқорлық тәуекелдеріне ішкі талдау ішкі талдау жүргізудің үлгілік қағидалары мен әдістемелік ұсынымдарға сәйкес, қоғам өкілдерін (Қоғамдық кеңес мүшелерін, аудандық мәслихат депутаттарын, сарапшыларды) тарта отырып жүргізілді.
1. Талдау жүргізудің мақсаты мен міндеттері.
Талдаудың мақсаты мекемелер мен ведомстволық бағынысты ұйымдардағы сыбайлас жемқорлыққа қарсы іс-қимыл болып табылады.
Талдаудың міндеті – мемлекеттік мекемелер мен ведомстволық бағынысты ұйымдардың қызметінде құқық бұзушылық жасауға ықпал ететін жағдайлар мен себептерді анықтау және олардың салдарын жою.
2. Талдау барысында пайдаланылған ақпарат көздері.
Ішкі талдау жүргізудің үлгілік қағидаларының 15-тармағына сәйкес сыбайлас жемқорлық тәуекелдеріне ішкі талдау жүргізу үшін ақпарат көздері:
1) Талдау объектісінің қызметін реттейтін құқықтық актілер мен ішкі құжаттар;
2) Талдау объектісінің қызметі туралы ведомстволық статистикалық есептілік;
3) Талдау объектісінің қызметі туралы мемлекеттік және құқық қорғау органдарының ақпараттық жүйелеріндегі деректер;
4) Ішкі аудит қызметтерінің бақылау іс-шараларының нәтижелері;
5) Сыбайлас жемқорлыққа қарсы мониторинг нәтижелері;
6) Талдау объектісіне қатысты жеке және заңды тұлғалардың өтініштері;
7) Талдау объектісі қызметкерлерінің анықталуы және жауаптылыққа тартылуы туралы мәліметтер;
8) Талдау объектісі қызметкерлерінің сыбайлас жемқорлық құқық бұзушылықтары үшін жауаптылыққа тартылуы туралы мәліметтер;
9) Бұрын жүргізілген сыбайлас жемқорлық тәуекелдеріне сыртқы талдау нәтижелері;
10) Талдау объектісі қызметшілері мен қызметкерлерінен сауалнама (сұхбат) алу нәтижелері;
11) Қазақстан Республикасының заңнамасында ұсынуға тыйым салынбаған өзге де мәліметтер.

3. Мемлекеттік мекемелер мен ведомстволық бағынысты ұйымдардың қызметін реттейтін нормативтік құқықтық актілер мен ішкі құжаттардағы сыбайлас жемқорлық тәуекелдерін анықтау.
Талдау қорытындысы бойынша 4 сыбайлас жемқорлық тәуекелі анықталды.
3 тәуекел. "Амангелді ауданы әкімдігінің жұмыспен қамту және әлеуметтік бағдарламалар бөлімі" КММ, "Амангелді ауданы Қабырға ауылдық округі әкімінің аппараты" ММ, "Амангелді ауданы Үрпек ауылдық округі әкімінің аппараты" ММ
ҚР Еңбек кодексі мен «Қазақстан Республикасының мемлекеттік қызметі туралы» ҚР Заңында зейнет жасына жеткен адамды жұмыстан босату мәселесіне қатысты қайшылықтар анықталды.
«Қазақстан Республикасының мемлекеттік қызметі туралы» ҚР Заңының 61-бабы 1-тармағының 3) тармақшасына сәйкес, әкімшілік мемлекеттік қызметшілердің мемлекеттік қызметті тоқтатуының негіздерінің бірі – Қазақстан Республикасының заңында белгіленген зейнеткерлік жасқа жетуі. Бұл ретте тараптардың өзара келісімі бойынша мемлекеттік қызметте болу мерзімін бір жылға ұзартуға болады.
Аталған Заңның 61-бабының 4-тармағында әкімшілік мемлекеттік қызметшілерді жұмыстан босатуды осы Заңға сәйкес әкімшілік мемлекеттік лауазымға қабылдау құқығы бар мемлекеттік органның тиісті лауазымды адамы жүзеге асыратыны көрсетілген.
Осы Заңға сәйкес, егер Тараптардың өзара келісімі бойынша мемлекеттік қызметте болу мерзімі бір жылға ұзартылмаса, зейнеткерлік жасқа толған мемлекеттік қызметшіні жұмыстан шығару рәсімін жүргізетін лауазымды адам зейнеткерлік жасқа толған күннен бастап еңбек қатынастарын тоқтата алады. (Заң жобасын жасаушылар заң жобасын жасау кезінде Еңбек кодексімен параллель жасамай, Әлеуметтік кодекске сілтеме жасаған).
ҚР Еңбек кодексінің 53-бабы 9-тармағына сәйкес, осы Кодекстің 52-бабы 1-тармағының 24) тармақшасында көзделген негіз бойынша еңбек шартын бұзу қызметкер Қазақстан Республикасының Әлеуметтік кодексінде белгіленген зейнеткерлік жасқа жеткен кезде, оған еңбек шартын бұзу күніне дейін кемінде бір ай бұрын хабарлау және еңбек, ұжымдық шарттарда және (немесе) жұмыс берушінің актісінде айқындалған мөлшерде өтемақы төлеу арқылы жүзеге асырылады.
ҚР Еңбек кодексіне сәйкес, жұмыс беруші қызметкер зейнеткерлік жасқа жеткеннен кейін онымен еңбек шарты бұзылатыны туралы хабарлауға және тараптардың өзара келісімі бойынша шарт мерзімі ұзартылмаған жағдайда, оған тағы бір ай жұмыс істеу мүмкіндігін беруге міндетті.
Жоғарыда айтылғандардан зейнеткерлік жасқа толған қызметкердің туған күнінде онымен еңбек қатынастары бір айдан кейін тоқтатылатыны туралы хабарлау қажет. Демек, "Қазақстан Республикасының мемлекеттік қызметі туралы" Заңға сәйкес мемлекеттік қызметті тоқтату рәсімін ұстана отырып, зейнеткерлік жасқа толған күннен бастап еңбек заңнамасын бұзатын уәкілетті тұлға.
Ұсыным:
Зейнеткерлік жасқа толған қызметкерді жұмыстан шығару бөлігінде Еңбек Кодексі мен "Қазақстан Республикасының мемлекеттік қызметі туралы" ҚР Заңы арасындағы қайшылықтарды жою мәселесін қарау туралы жоғары тұрған уәкілетті органға жазбаша ұсыныстар жіберілсін.
1 тәуекел. "Амангелді ауданының Жастар ресурстық орталығы" КММ
Қазақстан Республикасы Ақпарат және қоғамдық даму министрінің 2023 жылғы 3 наурыздағы №92 бұйрығымен бекітілген Жастар еңбек жасақтарын құру, олардың қызметін ұйымдастыру және қамтамасыз ету, сондай-ақ қызметіне мониторинг жүргізу қағидаларын зерделеу барысында жастар еңбек жасақтарына қатысуға өтінім беру тәртібінде олқылық анықталды. Өтінім екі тәсілдің бірімен беріледі: 1) қолма-қол; 2) жастар орталығының электрондық мекенжайына.
«Амангелді ауданының Жастар ресурстық орталығы» КММ жастар еңбек жасақтарына қабылдау туралы хабарландыруды әлеуметтік желілер мен газетте жариялайды. Өтінімді қатысуға ниет білдірген адамның өзі қолма-қол береді. Алайда өтінімдер саны бөлінген орындардан көп болған жағдайда іріктеу жолдары  көзделмеген.
Ұсыным:
Жастар еңбек жасақтарын құру, қамтамасыз етуді ұйымдастыру, сондай-ақ олардың қызметіне мониторинг жүргізу қағидаларында анықталған құқықтық олқылықтарды жою жөнінде ұсыныспен жоғары тұрған уәкілетті органға хат жолдансын. 
4. Мемлекеттік мекемелер мен ведомстволық бағынысты ұйымдардың басқару қызметінде сыбайлас жемқорлық тәуекелдерін анықтау.
4.1. Персоналды басқару саласын, оның ішінде сыбайлас жемқорлық тәуекелдеріне бейім лауазымдарды талдау.
Персоналды басқару саласында мемлекеттік мекемелер мен ведомстволық бағынысты ұйымдар бос жұмыс орындарының болуы, кадрлардың ауысуы, демалыс беру, тәртіптік жауапкершілікке тарту, қызметкерлерді көтермелеу және т. б. туралы ақпаратты орналастыруға талдау жүргізді.
Талдау қорытындысы бойынша персоналды басқару саласында сыбайлас жемқорлық тәуекелінің 1 түрі анықталды:
1 тәуекел. "Амангелді аудандық орталықтандырылған кітапхана жүйесі" КММ
Біліктілік талаптарына сәйкес келмейтін кітапханашылар жұмысқа қабылданған.
«Мемлекеттік мәдениет ұйымдарының басшылары, мамандары және басқа да қызметшілері лауазымдарының үлгілік біліктілік сипаттамаларын бекіту туралы» Қазақстан Республикасы Мәдениет және спорт министрінің 2017 жылғы 17 шілдедегі № 209 бұйрығына сәйкес, кітапханашы  лауазымына "өнер және мәдениет" немесе "іс қағаздарын жүргізу және мұрағаттану" мамандықтарының топтары бойынша кітапхана жұмысының өтіліне қойылатын талаптарсыз техникалық және кәсіптік (арнаулы орта, кәсіптік орта) білімі бар тұлғалар қабылданады.
Сонымен бірге ауылдарда халықтың көшіп кетуіне және тиісті білімі бар тұрғындардың болмауына байланысты жұмысқа қабылданатын кітапханашылардың біліктілік талаптарына сәйкестігін қамтамасыз ету әрдайым мүмкін емес. Сондықтан тиісті білімі жоқ үміткерлер жұмысқа қабылданады.
Ұсыным:
Лауазымға қойылатын біліктілік талаптарына сәйкес келетін кандидаттар болмаған жағдайда жаңадан қабылданатын қызметкерлерге қойылатын біліктілік талаптарын өзгерту мәселесін қарау туралы жоғары тұрған уәкілетті органға жазбаша ұсыныс жолдау.
  	 4.2. Мүдделер қақтығысын реттеу саласын талдау
Барлық ведомстволық бағынысты ұйымдарда мүдделер қақтығысының алдын алу және оны реттеу саясаты бекітілген. Комплаенс-офицерлер мүдделер қақтығысын анықтау және болдырмау бойынша жұмыс жүргізуде.
Мемлекеттік мекемелерде мүдделер қақтығысы фактілерін анықтауға бағытталған мониторинг жүргізіледі.
Талдау қорытындысы бойынша ведомстволық бағынысты ұйымдарда мүдделер қақтығысының фактілері анықталған жоқ.
4.3.  Мемлекеттік қызметтер көрсету саласын талдау
Талдау қорытындысы бойынша мемлекеттік қызмет көрсету саласында 7сыбайлас жемқорлық тәуекелдері анықталды:
2 тәуекел. "Амангелді ауданы әкімдігінің жұмыспен қамту және әлеуметтік бағдарламалар бөлімі" ММ
1-тәуекел. «Жергілікті өкілді органдардың шешімдері бойынша мұқтаж азаматтардың жекелеген санаттарына әлеуметтік көмек тағайындау» мемлекеттік қызметін көрсету кезінде қызмет алушының «Электрондық үкімет» порталы арқылы өтініш беру мүмкіндігі жоқ. Қызмет тек қызмет беруші арқылы көрсетілетіндіктен, бұл қызмет көрсету үдерісінің ашық болмауына және оны қасақана созуға әкелуі мүмкін. Аталған олқылық қызмет беруші мен қызмет алушының тікелей байланысына байланысты сыбайлас жемқорлық тәуекелдерін туындатады.
Ескертпе: Қағидаларда әлеуметтік мәні бар сырқатпен ауыратын тұлғалар ғана "Электрондық үкімет" порталы арқылы жүгіне алатыны көрсетілген, алайда денсаулық сақтау ұйымдарының ақпараттық жүйелерімен интеграцияның болмауына байланысты ЭҮП арқылы жүгіну мүмкін емес.
Ұсыным:
Қостанай облысы әкімдігінің жұмыспен қамтуды үйлестіру және әлеуметтік бағдарламалар басқармасына «Жергілікті өкілді органдардың шешімдері бойынша мұқтаж азаматтардың жекелеген санаттарына әлеуметтік көмек тағайындау» мемлекеттік қызметін автоматтандыру мәселесіне бастамашылық жасау туралы ұсыныспен жүгіну. 
2-тәуекел:
«Жергілікті өкілді органдардың шешімдері бойынша мұқтаж азаматтардың жекелеген санаттарына әлеуметтік көмек тағайындау» мемлекеттік қызметін көрсету үшін көрсетілетін қызметті алушының өтінішін көрсетілетін қызметті алушының әлеуметтік мәртебесін сұрататын "Собес" ақпараттық жүйесіне енгізу қажет. Егер өтініш берушінің әлеуметтік мәртебесі болмаса (жұмыс істейтін, зейнеткер, мүгедектігі бар адам болып табылмаса және т.б.) бұл осы жүйеге өтінішті енгізуге мүмкіндік бермейді және осы өтініштер тек қағаз тасымалдағыштарда тіркеледі. Осыған байланысты «Е-собес»АЖ арқылы осы қызметті көрсету мерзімдерінің сақталуын бақылауды жүзеге асыру мүмкіндігі жоқ. Мемлекеттік қызмет көрсету кезінде, мемлекеттік қызмет көрсетуді қасақана кешіктіру қаупі бар.
Ұсыным:
«Жергілікті өкілді органдардың шешімдері бойынша мұқтаж азаматтардың жекелеген санаттарына әлеуметтік көмек тағайындау» мемлекеттік қызметін көрсету кезінде әлеуметтік мәртебесі жоқ тұлғаларды өтініштерін "Е-Собес" ақпараттық жүйесіне енгізуді қарастыру қажет. Қостанай облысы әкімдігінің жұмыспен қамтуды үйлестіру және әлеуметтік бағдарламалар басқармасына «Е-Собес» АЖ жұмысындағы осы олқылықтарды жою жөніндегі мәселеге бастамашылық жасау туралы ұсыныс жолдансын.
4 тәуекел. "Амангелді ауданы әкімдігінің жер қатынастары бөлімі" ММ
1-тәуекел:
ҚР Жер кодексінің 43-1-бабының 19-тармағына сәйкес шаруа немесе фермер қожалығын, ауыл шаруашылығы өндірісін жүргізу үшін уақытша өтеулі жер пайдалану (жалдау) құқығын беру жөніндегі конкурстың жеңімпазы хабарламаны алған күннен бастап үш жұмыс күні ішінде ауданның, облыстық білімі бар қаланың уәкілетті органына жер учаскесін уақытша өтеулі жер пайдалану (жалдау) шартына қол қою үшін келуге міндетті.
Осылайша, жалдау шарты өтініш беруші мен мемлекеттік органның тікелей жеке байланысы кезінде қағаз жеткізгіште жасалады, бұл ықтимал тәуекелдерді қамтиды.
Ұсыным:
Ауыл шаруашылығы мақсатындағы жер учаскесін жалдау шартын жасасу кезінде тікелей байланысты заңнамалық деңгейде алып тастау мәселесін қарау жөніндегі жоғары тұрған уәкілетті органға жазбаша ұсыныстар жіберу.
2-тәуекел:
Жер комиссиясы мүшелерінің жауапкершіліктен жалтару мүмкіндігіне байланысты сыбайлас жемқорлық тәуекелі.
Қазақстан Республикасы Жер кодексінің 43-бабына сәйкес жер учаскесін беру туралы шешім комиссияның оң қорытындысы және жерге орналастыру жобасы негізінде қабылданады.
Жер учаскесін беруден бас тарту туралы шешім комиссияның теріс қорытындысы шығарылған күннен бастап жеті жұмыс күні ішінде қабылданады.
Жер учаскесін беру немесе жер учаскесін беруден бас тарту туралы шешімді ауданның жергілікті атқарушы органы не қала, ауыл және ауылдық округ әкімдері қабылдайды.
Осылайша, жер учаскелерін беру кезінде қабылданатын шешімнің заңдылығына жауапкершілік жер учаскесін беру немесе беруден бас тарту туралы шешім қабылдаған лауазымды тұлғаға жүктеледі. Бұл ретте шешім Жер комиссиясының қорытындысы негізінде қабылданады.
Аталған жағдай Жер комиссиясының мүшелеріне қабылданған шешімнің заңдылығы үшін жауапкершіліктен жалтаруға мүмкіндік береді.
Ұсыным:
Жер комиссиясы мүшелерінің қабылданатын шешімдердің заңдылығы үшін заңды жауапкершілігін бекіту мәселесін қарау туралы хатты жоғары тұрған уәкілетті органға жолдау.

3-тәуекел.
Мемлекеттік меншіктегі және пайдалануға берілмеген жер учаскелерін шаруа немесе фермер қожалығын, ауыл шаруашылығы өндірісін жүргізу үшін уақытша өтеулі жер пайдалану (жалдау) құқығына беру жөніндегі конкурсқа қатысушыларға балл беру кезінде туындайтын сыбайлас жемқорлық тәуекелі.
Қолданыстағы қағидаларға сәйкес Жер комиссиясы барлық өтінімдерді олардың талаптарға сәйкестігі, толықтығы, есептеулерде қателердің болуы, құжаттарда барлық қолдардың қойылуы тұрғысынан зерделейді, сондай-ақ құжаттардың дұрыс рәсімделуін тексереді.
Комиссия бизнес-жоспар бойынша, оның ішінде конкурстық ұсыныста көрсетілген болжамды инвестициялар көлемі бойынша өтінімдерді бағалайды және салыстырады, сондай-ақ балл береді.
Баллдар 1 гектарға салынатын болжамды инвестиция көлемі, мың теңге мөлшеріндегі міндеттемелер бойынша белгіленген критерийлерге сәйкес беріледі. Ең жоғары балл жинаған қатысушы конкурс жеңімпазы болып танылады.
Егер екі немесе одан да көп конкурстық ұсыныстар бойынша ұсынылатын инвестициялар көлеміне қатысты баллдар тең болған жағдайда, конкурс жеңімпазы комиссия мүшелерінің ашық дауыс беруі арқылы анықталады.
Бұл ретте ең жоғары балл жинаған және комиссия мүшелерінің көпшілік дауысын алған қатысушы жеңімпаз болып танылады.
Конкурс жеңімпазы қабылдаған және конкурстық ұсыныста көрсетілген міндеттемелер Қазақстан Республикасы Жер кодексінің 43-1-бабының 20-тармағына сәйкес жүргізілетін ауыл шаруашылығы мақсатындағы жерлерді пайдалану мониторингі барысында тексеріледі.
Жоғарыда көрсетілген нормалардан конкурс жеңімпазын анықтау негізінен болжамды салынатын инвестициялар көлеміне байланысты жүзеге асырылатыны көрінеді.
Бұл ретте конкурсқа қатысушылар көрсеткен болжамды инвестициялар көлемі ешқандай құжатпен расталмайды және тиісінше конкурстық ұсыныста кез келген сома көрсетілуі мүмкін.
Сонымен қатар Қазақстан Республикасының нормативтік-құқықтық актілерінде жергілікті атқарушы органдар тарапынан салынатын инвестициялардың нақты сомасына бақылау жүргізу көзделмеген.
Қазақстан Республикасы Ауыл шаруашылығы министрінің 2019 жылғы 3 шілдедегі №252 бұйрығымен бекітілген шаруа немесе фермер қожалығын, ауыл шаруашылығы өндірісін жүргізу үшін берілген ауыл шаруашылығы мақсатындағы жерлерді пайдалану мониторингін ұйымдастыру және жүргізу қағидаларында жерлердің ұтымды пайдаланылуына ғана мониторинг жүргізу көзделген.
Аталған қағидаларда салынатын инвестициялар сомасын бақылау көзделмеген.
Осыдан конкурс қатысушысы көрсеткен инвестициялар іс жүзінде мүлдем салынбауы мүмкін деген қорытынды жасауға болады. Алайда ол басқа қатысушыға қарағанда инвестицияның жоғары сомасын көрсеткендіктен конкурс жеңімпазы болып танылуы мүмкін.
Ұсыным:
Конкурсқа қатысушылар көрсеткен болжамды инвестициялар көлемін құжатпен растау және жергілікті атқарушы органдар тарапынан салынатын инвестициялар сомасына бақылауды қамтамасыз ету мәселесін қарау туралы жоғары тұрған уәкілетті органға хат жолдау.
4-тәуекел.
Конкурстық ұсыныстар бойынша баллдар тең болған жағдайда конкурс жеңімпазын анықтау кезінде туындайтын сыбайлас жемқорлық тәуекелі.
Бұл жағдайда Жер комиссиясының мүшелері ашық дауыс беру арқылы конкурс жеңімпазын анықтайды.
Сонымен бірге қолданыстағы заңнамада баллдар тең болған жағдайда дауыс беру кезінде жеңімпазды анықтаудың нақты критерийлері көзделмеген, бұл сыбайлас жемқорлық тәуекелдерін туындатады.
Ұсыным:
Конкурсқа қатысушылардың баллдары тең болған жағдайда жер комиссиясы мүшелерінің дауыс беруі кезінде қолданылатын нақты критерийлерді айқындау мәселесін қарау туралы жоғары тұрған уәкілетті органға хат жолдау.
1 тәуекел анықталды. «Амангелді ауданы әкімдігінің экономика және бюджеттік жоспарлау бөлімі» КММ
«Медициналық-санитариялық көмек, білім беру, әлеуметтік қамсыздандыру, мәдениет, спорт және агроөнеркәсіптік кешен салаларындағы мамандарға, сондай-ақ ауылдық елді мекендерге жұмыс істеу және тұру үшін келген ауыл, кент, ауылдық округ әкімдері аппараттарының мемлекеттік қызметшілеріне тұрғын үй сатып алуға мемлекеттік қолдау шараларын көрсету» кезінде қызмет алушының жақын туыстарынан тұрғын үй сатып алу фактілеріне жол бермеу мақсатында туыстық қатынастарын анықтаудың заңнамалық тұрғыдан қамтамасыз етілген мүмкіндігінің болмауы.
Ұсыным:
Ұсынылатын құжаттар тізіміне жақын туыстары туралы мәліметтерді және тұрғын үйінің бар-жоғы туралы мәліметтерді міндетті түрде ұсынуды көздейтін талаптарды енгізу мәселесін қарау туралы жоғары тұрған уәкілетті органға хат жолдау.

4.4. Рұқсат беру функциялары саласын талдау
Мемлекеттік мекемелер мен ведомстволық бағынысты ұйымдарға рұқсат беру функциялары берілмеген.

4.5. Бақылау-тексеру функциялары саласын талдау
Бақылау-тексеру функцияларын талдау қорытындысы бойынша сыбайлас жемқорлық тәуекелдері анықталған жоқ.

4.6. Бюджет қаражатын игеру және бөлу саласын талдау
Ведомстволық бағынысты ұйымдардың бюджет қаражатын бөлу саласында еңбекақы төлеу, іссапар шығыстары, демалыс, еңбекке уақытша жарамсыздық бойынша төлемдер және басқа да төлемдерді жүзеге асыру тәртібіне талдау жүргізілді.
Бюджет қаражатын игеру және бөлу саласын талдау қорытындысы бойынша ведомстволық бағынысты ұйымдарда сыбайлас жемқорлық тәуекелдері анықталған жоқ.

4.7. Ақпараттық жүйелердің жұмысын талдау
Мемлекеттік мекемелер мен ведомстволық бағынысты ұйымдар өз қызметінде пайдаланылатын ақпараттық жүйелерге талдау жүргізді.
Ақпараттық жүйелердің жұмысын талдау қорытындысы бойынша 2 сыбайлас жемқорлық тәуекелі анықталды:
1 тәуекел анықталды. «Амангелді ауданы әкімдігінің жұмыспен қамту және әлеуметтік бағдарламалар бөлімі» КММ
«Тұрғын үй көмегін тағайындау» мемлекеттік қызметін көрсету кезінде тұрғын үй көмегінің дұрыс төленбеуіне әсер етуі мүмкін «Е-Халық» ақпараттық жүйесінің жұмысында техникалық проблемалар бар.
1. «Е-Халық» ақпараттық жүйесінде (Әлеуметтік-еңбек саласының бірыңғай ақпараттық жүйесі) тұрғын үй көмегін тағайындау кезінде тек 20 таңбалы банктік шот көрсетіледі. Тұрғын үй көмегін төлеу үшін қажетті банк атауы мен шот түрі туралы мәліметтер жоқ. Бұл тұрғын үй көмегін төлеу кезінде қате шоттардың қалыптастырылу тәуекелін туындатады.
2. «Е-Халық» ақпараттық жүйесінен жүктелетін тағайындалған тұрғын үй көмегі бойынша тізімде (АӘК тағайындау жүйесіндегідей) жеке тұлғаның аты-жөні көрсетілмейді, тек ЖСН ғана көрсетіледі. Мамандар аты-жөнін қолмен енгізуге мәжбүр, бұл төлем ведомостарына қате деректерді енгізу тәуекелін туындатады.
3. «Е-Халық» ақпараттық жүйесінде төленген сомалар мен төлемдер бойынша берешек қалдықтарын бақылауға қажетті (АӘК тағайындау жүйесіндегідей) айналым-сальдолық ведомость жоқ. Мамандар тағайындалған, төленген сомалар мен төлемдер бойынша берешек қалдықтарын қолмен бақылауға мәжбүр. Бұл тұрғын үй көмегінің дұрыс төленбеу тәуекелін туындатады.
Ұсыным:
Тұрғын үй көмегін төлеу кезінде «Е-Халық» ақпараттық жүйесінде қызмет алушының банк атауын көрсету мүмкіндігін қарастыру;
тұрғын үй көмегі тағайындалған тұлғалардың тізімін жүктеу кезінде ЖСН-мен қатар өтініш берушінің аты-жөнін көрсету;
қазынашылыққа төлемдерді жүзеге асыру үшін MI файлдарын қалыптастыру мүмкіндігін қарастыру;
сондай-ақ «Е-Халық» ақпараттық жүйесінде төленген сомалар мен берешек қалдықтарын бақылау үшін (АӘК тағайындау жүйесіндегідей) айналым-сальдолық ведомость қалыптастыру мүмкіндігін қарастыру.
«Е-Халық» ақпараттық жүйесінің жұмысындағы аталған олқылықтарды жою мәселесін бастамашылық тәртіппен қарау үшін Қостанай облысы әкімдігінің жұмыспен қамтуды үйлестіру және әлеуметтік бағдарламалар басқармасына ұсыныс енгізу.
1 тәуекел анықталды. «Амангелді ауданының Амангелді ауылдық округі әкімінің аппараты» ММ
«Е-лицензиялау» порталында құзыретіне жатпайтын мекемеге жіберілген өтінішті тиісті уәкілетті органға қайта бағыттау функциясы жоқ.Өтініш беруші өтінішін кері қайтарып алып, оны қажетті адресатқа қайта жіберуге мәжбүр.
Ауылдық округ әкімі өз аумағында орналасқан барлық жер учаскелері бойынша жер учаскесіне құқық беру туралы шешім қабылдай алмайды. Яғни ауыл әкімі шешім қабылдай алмайтын жер учаскілері де бар. 
Ауылдық округ әкімі елді мекен шегінде орналасқан жер учаскелеріне құқық беру туралы шешім қабылдауға құқылы.
Ауылдық округ аумағында асбест, алтын өндіруші компанияларға және әскери бөлімге тиесілі өндірістік аймақтар бар. Мұндай жер учаскелеріне құқық беру туралы шешім қабылдау аудан әкімінің құзыретіне жатады.
Осындай өтініштер келіп түскен кезде ауылдық округ әкімдігінің өтінішті құзыреті бойынша тиісті органға қайта бағыттауға мүмкіндігі жоқ.
Осыған байланысты өтініш берушімен байланыс орнатып, өтінішті кері қайтарып алып, оны тиісті адресатқа қайта жіберуді сұрауға мәжбүр болады.
Ұсыным:
«Е-лицензиялау» порталының жұмысындағы анықталған қайшылықты жою жөнінде уәкілетті органға ұсыныс жолдау.

4.8. Құжаттамалық қамтамасыз ету саласын талдау
Мемлекеттік мекемелер мен ведомстволық бағынысты ұйымдарда іс жүргізудің жай-күйіне, бекітілген номенклатуралардың болуына, кіріс және шығыс құжаттарын тіркеу есебіне, елтаңбалы бланкілердің, мөрлер мен мөртабандардың есепке алынуына талдау жүргізілді.
Құжаттамалық қамтамасыз ету саласын талдау қорытындысы бойынша сыбайлас жемқорлық тәуекелдері анықталған жоқ.

4.9. Жеке және заңды тұлғалардың өтініштерімен жұмыс істеу саласын талдау
Мемлекеттік мекемелер мен ведомстволық бағынысты ұйымдар азаматтардың және заңды тұлғалардың өтініштерімен жұмыс істеуіне, оның ішінде Қазақстан Республикасының Әкімшілік рәсімдік-процестік кодексі талаптарының сақталуына, қарау мерзімдерінің сақталуына, берілген жауаптардың сапасына және басқа да мәселелерге талдау жүргізілді.
Өтініштермен жұмыс істеу саласын талдау қорытындысы бойынша 2 сыбайлас жемқорлық тәуекелі анықталды.
2 тәуекел анықталды. «Аман-Су» КМК
1-тәуекел
Келіп түскен өтініштерді жұмысқа уақтылы қабылдамау (уақтылы тіркемеу) фактілерінен көрінетін сыбайлас жемқорлық тәуекелі.
Ұсыным:
Басшылық азаматтардың өтініштерімен жұмыс жүргізуді бақылауға алуы қажет. Келіп түскен өтініштерді тіркеу мерзімдерінің бұзылуына жол бермеу.
2-тәуекел
Өтінішті құзыреті бойынша басқа органға қайта бағыттау туралы өтініш берушіге хабарламау түрінде көрінетін сыбайлас жемқорлық тәуекелі 
Ұсыным: 
Азаматтардың өтініштерімен жұмыс жүргізуді басшылық бақылауға алуы қажет. Өтініштерді құзыреті бойынша қайта бағыттау туралы өтініш берушілерге хабарламау фактілеріне жол бермеу.

4.10. Ақпараттың ашықтығын қамтамасыз етуді талдау
Мемлекеттік мекемелер мен ведомстволық бағынысты ұйымдар өз қызметі туралы ақпараттың ашықтығын қамтамасыз етуге талдау жүргізді.
Ақпараттың ашықтығын қамтамасыз ету саласын талдау қорытындысы бойынша 1 сыбайлас жемқорлық тәуекелі анықталды.
2 тәуекел анықталды. «Амангелді ауданы әкімдігінің жер қатынастары бөлімі» КММ
1-тәуекел:
Бос жер учаскелері туралы ақпаратты интернет-ресурста тоқсан сайын жаңартып орналастырмаудан көрінетін сыбайлас жемқорлық тәуекелі.
Ұсыным:
Бөлім басшысы бос жер учаскелері туралы ақпаратты интернет-ресурста тоқсан сайын орналастыру мәселесін бақылауға алуы қажет. Көрсетілген ақпараттың орналастырылуын және өзектендірілуін қамтамасыз ету.

4.11. Сыбайлас жемқорлыққа қарсы және қоғамдық мониторинг нәтижелері
Барлық мемлекеттік мекемелер мен ведомстволық бағынысты ұйымдарда ішкі талдау жүргізуге қоғам өкілдері тартылды.
Қоғам өкілдері жүргізген мониторинг нәтижесінде мемлекеттік мекемелер мен ведомстволық бағынысты ұйымдардың қызметінде ескертулер мен тәуекелдер анықталған жоқ.

4.12. Қадағалау органдары тексерулерінің нәтижелері
Тексеру нәтижелерін талдау қорытындысы бойынша сыбайлас жемқорлық тәуекелдері анықталған жоқ.

4.13. Фискалдық органдар тексерулерінің нәтижелері
Талданып отырған кезеңде фискалдық органдар тарапынан тексеру жүргізілген жоқ.

4.14. Құқық қорғау органдары мен үкіметтік емес ұйымдардан мәліметтер түскен жоқ.
Мемлекеттік мекемелер мен ведомстволық бағынысты ұйымдарға қатысты құқық қорғау органдарынан, азаматтардан және үкіметтік емес ұйымдардан мәліметтер түскен жоқ.

4.15. Бұқаралық ақпарат құралдары мен әлеуметтік желілерге мониторинг жүргізу
Мемлекеттік мекемелер мен ведомстволық бағынысты ұйымдар тарапынан ведомстволық бағынысты ұйымдар мен олардың қызметкерлеріне қатысты теріс және сыни пікірлерді анықтау мақсатында бұқаралық ақпарат құралдарына және әлеуметтік желілерге мониторинг жүргізілді.
Мониторинг нәтижесінде мұндай фактілер анықталған жоқ. 
4.16. Сыбайлас жемқорлыққа қарсы іс-қимыл жөніндегі жұмысты талдау
Барлық ведомстволық бағынысты ұйымдарда сыбайлас жемқорлыққа қарсы тиісті құжаттар бекітілген:
· сыбайлас жемқорлыққа қарсы комплаенс-қызмет туралы ереже;
· сыбайлас жемқорлыққа қарсы саясат;
· сыбайлас жемқорлыққа қарсы іс-қимыл жөніндегі нұсқаулық;
· мүдделер қақтығысының алдын алу және реттеу жөніндегі саясат;
· корпоративтік әдеп кодексі;
· сыбайлас жемқорлық фактілері анықталған немесе сыбайлас жемқорлыққа бейімдеу жағдайлары туралы хабардар ету тәртібі.
Комплаенс-офицерлер айқындалған, олар ұжымдарда сыбайлас жемқорлыққа қарсы бағыттағы кездесулерді тоқсан сайын өткізеді.
Мемлекеттік мекемелерде қызметкерлер арасында сыбайлас жемқорлыққа қарсы заңнаманың және сыбайлас жемқорлыққа қарсы шектеулердің нормаларын сақтау бойынша профилактикалық жұмыстар жүйелі түрде жүргізіледі.
Сыбайлас жемқорлыққа қарсы іс-қимыл саласын талдау қорытындысы бойынша сыбайлас жемқорлық тәуекелдері анықталған жоқ.

